BEGRUNDELSE

I Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019[1] fastlægges proceduren for udpegelse af europæiske kulturhovedstæder. I henhold til artikel 2 i afgørelsen udpeges to byer i to medlemsstater til europæiske kulturhovedstæder efter tur fra 2009 i overensstemmelse med den rækkefølge, der er fastsat i bilaget til afgørelsen. Danmark og Cypern har ret til at være vært for arrangementet i 2017. Malta, som sammen med Nederlandene er en af de to medlemsstater, der kan være vært for arrangementet i 2018, besluttede at gennemføre udvælgelsesproceduren et år forud for den sædvanlige tidsplan.

Udvælgelsen af europæiske kulturhovedstæder for 2017 og 2018 foregår som følger.

En indkaldelse af ansøgninger offentliggøres af hver af de berørte medlemsstater senest seks år inden arrangementets start. En jury bestående af 13 uafhængige eksperter fra den kulturelle verden indkaldes til et indledende udvælgelsesmøde senest fem år inden arrangementets start. Juryen vurderer de indkomne ansøgninger på grundlag af de kriterier, der er fastsat i artikel 4 i afgørelse nr. 1622/2006/EF, og opstiller en liste over kandidatbyer, hvis kandidatur skal vurderes mere indgående, når de har udarbejdet en fuldstændig ansøgning.

Ni måneder efter det indledende udvælgelsesmøde indkalder hver af de berørte medlemsstater juryen til et møde for at foretage den endelige indstilling. Efter en tilbundsgående vurdering af de byer, der i første omgang er blevet udvalgt, på grundlag af de kriterier, der er fastsat for arrangementet, anbefaler juryen én by i hver af de berørte medlemsstater.

På grundlag af disse anbefalinger indstiller hver medlemsstat en by som sin europæiske kulturhovedstad og underretter Europa-Parlamentet, Rådet, Kommissionen og Regionsudvalget herom senest fire år før, arrangementet skal begynde.

Europa-Parlamentet kan inden for en frist på tre måneder fra modtagelsen af indstillingerne fremsende en udtalelse til Kommissionen.

Rådet, der træffer afgørelse på grundlag af en henstilling fra Kommissionen, udpeger officielt de pågældende byer som europæiske kulturhovedstæder for det år, indstillingen vedrører.

Efter de to runder af udvælgelsesproceduren som beskrevet ovenfor anbefalede juryen i sine rapporter fra september 2012, at Århus (Danmark) og Paphos (Cypern) bliver europæiske kulturhovedstæder i 2017, og i sin rapport fra november 2012, at Valletta (Malta) bliver europæisk kulturhovedstad i 2018. De tre medlemsstater meddelte disse indstillinger til Europa-Parlamentet, Rådet, Kommissionen og Regionsudvalget i efteråret 2012.

Europa-Parlamentet sendte en positiv udtalelse til Kommissionen i februar 2013.

I overensstemmelse med artikel 9, stk. 3, i afgørelse nr. 1622/2006/EF forelægger Kommissionen derfor vedlagte henstilling for Rådet om den officielle udpegelse af Århus og Paphos som europæiske kulturhovedstæder 2017 for henholdsvis Danmark og Cypern og om den officielle udpegelse af Valletta som europæisk kulturhovedstad 2018 i Malta.

Henstilling med henblik på

RÅDETS AFGØRELSE

om udpegelse af Den Europæiske Kulturhovedstad 2017 i Danmark og Cypern og Den Europæiske Kulturhovedstad 2018 i Malta

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets afgørelse nr. 1622/2006/EF af 24. oktober 2006 om en fællesskabsaktion vedrørende Den Europæiske Kulturhovedstad 2007-2019[2], særlig artikel 9, stk. 3,

under henvisning til henstilling fra Europa-Kommissionen,

under henvisning til juryens rapporter fra september 2012 vedrørende udpegelse af de europæiske kulturhovedstæder i Danmark og Cypern

under henvisning til juryens rapport fra november 2012 vedrørende udpegelse af den europæiske kulturhovedstad i Malta, og

ud fra følgende betragtning:

Kriterierne i artikel 4 i afgørelse nr. 1622/2006/EF er helt opfyldt —

VEDTAGET DENNE AFGØRELSE:

Artikel 1

Århus og Paphos udpeges til "Europæisk Kulturhovedstad 2017" i henholdsvis Danmark og Cypern.

Valletta udpeges som "Europæisk Kulturhovedstad 2018" i Malta.

Artikel 2

Denne afgørelse træder i kraft på dagen efter offentliggørelsen i Den Europæiske Unions Tidende.

Udfærdiget i Bruxelles, den […].

På Rådets vegne […]

Formand

[1] EUT L 304 af 3.11.2006, s. 1.

[2] EUT L 304 af 3.11.2006, s. 1.